Document ID: /roh_data/filtered/fineweb-2-filterrobots_roh.jsonl.gz/55598

Il chantun Grischun ha annunzià, che la surveglianza da chatscha dal chantun ha sajettà il fauss luf. Tar il triep da Moesola ha l'Uffizi federal d'ambient, BAFU, gì dà la lubientscha da sajettar dus lufs giuvens. L'analisa genetica mussà che la surveglianza ha mazzà il bab dal triep, ed betg in dals giuvens.
La surveglianza ha tschiffà il bab luf ils 9 d'october, ensemen cun in luf ulteriur. Ils dus lufs èn returnads tar ina nursa stgarpada dal di avant. Tenor sia grondezza e ses cumportament haja el fatg l'impressiun d'in luf giuven.
Mancanza dal bab po periclitar il triep
Il chantun scriva plinavant, ch'ins na sappia betg tge consequenzas che la mort dal bab luf ha per il triep. Per sajettar in animal dominant dal triep valan pli auts obstachels che per lufs giuvens, perquai ch'els èn impurtants per il surviver dal triep. I haja dentant plirs mastgels creschids en il triep.
Premissas per sajettar in luf
Tenor l'ordinaziun federala da chatscha dastga in luf singul vegnir sajettà, suenter ch’el accumplescha ina da las suandantas premissas:
- stgarpà entaifer quatter mais 25 animals da niz pitschens
- stgarpà entaifer in mais 15 animals da niz pitschens
- stgarpà entaifer quatter mais 10 animals da niz pitschens, sch'igl ha pli baud gia dà donns entras lufs
- stgarpà entaifer dus mais 2 animals da niz gronds
Sco animals da niz gronds valan las spezias bovinas, equestras e camelids dal mund nov – tranter auter èn quai vatgas, chavals, asens, camels e lamas. E las reglas valan mo sche mesiras da protecziun supportablas èn gia avant maun.
Lufs d'in triep dastgan vegnir sajettads sche quel:
- ha stgarpà entaifer quatter mais 10 animals da niz
- è sa reproducì en il medem onn
Maximalmain la mesadad dals chaniels dastgan vegnir sajettads.
Sch'i sa tracta d'in luf ch'appartegn ad in triep è ina lubientscha dal BAFU necessaria per pudair sajettar. Tar in luf singul dastga il chantun dar la lubientscha da sajettar senza consentiment da l'Uffizi federal d'ambient.
Preistorgia dal triep da Moesola
Perquai ch'il triep ha chaschunà gronds donns ha il BAFU dà la lubientscha da sajettar dus lufs giuvens dal triep da Moesola. La finamira dal chantun è da midar entras la regulaziun il cumportament dal triep. Per cuntanscher quai duain ils lufs vegnir sajettads enturn ina scossa d'animals da niz ed en preschientscha dad auters lufs.
Sco l'Uffizi federal d'ambient ha scrit en ina communicaziun, haja il chantun Grischun dumandà ils 13 da settember per la lubientscha. Ella spira ils 31 da mars 2023.